2.2.

Charakteristiky brzdových systémov 2.2.1. Vozidlá kategórií M a N 2.2.1.1. Súbor brzdových systémov, ktorými je vozidlo vybavené, musí spĺňať požiadavky na prevádzkové, núdzové a parkovacie brzdové systémy. 2.2.1.2. Zariadenia zabezpečujúce prevádzkové, núdzové a parkovacie brzdenie môžu mať spoločné komponenty za predpokladu, že spĺňajú nasledujúce podmienky: 2.2.1.2.1. Musia mať najmenej dva od seba nezávislé ovládače ľahko dosiahnuteľné vodičom z jeho normálnej polohy pri jazde. Pre všetky kategórie vozidiel s výnimkou M2 a M3 musí byť každý ovládač bŕzd (s výnimkou ovládača odľahčovacej brzdy) konštruovaný tak, aby sa pri uvoľnení vrátil do polohy úplného vypnutia. Táto požiadavka neplatí pre ovládač parkovacej brzdy (alebo príslušnú časť spoločného ovládača) pokiaľ je mechanicky zablokovaný v polohe na brzdenie. 2.2.1.2.2. Ovládač systému prevádzkového brzdenia musí byť nezávislý od ovládača systému parkovacieho brzdenia. 2.2.1.2.3. Ak majú systémy prevádzkového a núdzového brzdenia ten istý ovládač, po určitej dobe používania sa nesmie znížiť účinnosť spojenia medzi týmto ovládačom a rôznymi komponentmi prevodov. 2.2.1.2.4. Ak majú systémy prevádzkového a núdzového brzdenia ten istý ovládač, systém parkovacieho brzdenia musí byť konštruovaný tak, aby mohol byť uvedený do činnosti, keď je vozidlo v pohybe. Toto ustanovenie neplatí, keď je pomocným ovládačom možné aspoň čiastočne uviesť do činnosti prevádzkovú brzdu vozidla podľa bodu 2.1.3.6 prílohy II. 2.2.1.2.5. V prípade poruchy ktoréhokoľvek komponentu iného než sú brzdy (definované v bode 1.6) alebo komponentov špecifikovaných v bode 2.2.1.2.7 alebo akákoľvek inej závady systému prevádzkového brzdenia (zlá funkcia, čiastočné alebo celkové vyčerpanie zásoby energie) musí systém núdzového brzdenia alebo tá časť systému prevádzkového brzdenia, ktorá nie je ovplyvnená poruchou, byť schopná zastaviť vozidlo za podmienok predpísaných na núdzové brzdenie. 2.2.1.2.6. Najmä vtedy, ak je ovládač a prevod na núdzové brzdenie aj prevádzkové brzdenie spoločný: 2.2.1.2.6.1. Ak je prevádzkové brzdenie aktivované pôsobením svalovej energie vodiča posilňované z jedného alebo viacerých zásobníkov energie, musí byť núdzové brzdenie v prípade poruchy tohto posilnenia zabezpečené svalovou energiou vodiča, prípadne posilňované zo zásobníkov energie, ktoré nie sú poruchou ovplyvnené, pričom sila pôsobiaca na ovládač nesmie presiahnuť predpísané maximum. 2.2.1.2.6.2. Ak brzdná sila a prevod pri prevádzkovom brzdení sú zabezpečované výhradne energiou zo zásobníka ovládanou vodičom, musia byť k dispozícii najmenej dva úplne nezávislé zásobníky energie vybavené vlastnými nezávislými prevodmi; každý z nich môže pôsobiť len na brzdy dvoch alebo viacerých kolies zvolených tak, aby mohli sami zabezpečiť núdzové brzdenie s predpísaným účinkom bez ohrozenia stability vozidla počas brzdenia; okrem toho každý z týchto zásobníkov energie musí byť vybavený výstražným zariadením definovaným v bode 2.2.1.13. 2.2.1.2.7. Niektoré časti ako je pedál a jeho uchytenie, hlavný valec a jeho piest alebo piesty (u hydraulických systémov), brzdič (u pneumatických systémov), mechanizmus spájajúci pedál a hlavný valec alebo brzdič, brzdové valce a ich piesty (u hydraulických a/alebo pneumatických systémov) a páky a kľúče brzdových ústrojenstiev sa nepovažujú za časti náchylné na poruchu, ak sú dostatočne dimenzované, ľahko prístupné na údržbu a vykazujú bezpečnostné charakteristiky minimálne rovnocenné tým, ktoré sú požadované na iné dôležité komponenty vozidiel (ako je pákový mechanizmus riadenia). Ak by porucha akejkoľvek z týchto častí znemožnila brzdenie vozidla s účinkom zodpovedajúcim aspoň účinku požadovanému na núdzové brzdenie, musí byť táto časť vyrobená z kovu alebo z materiálu s rovnocennými charakteristikami a nesmie sa podstatnejšie deformovať pri normálnej činnosti brzdových zariadení. 2.2.1.3. Ak sú ovládače prevádzkového a núdzového brzdenia oddelené, nesmie súčasné uvedenie oboch ovládačov do činnosti vyradiť z činnosti zároveň zariadenie na prevádzkové a núdzové brzdenie, a to ani vtedy, keď oba brzdové systémy pracujú správne alebo keď jeden z nich má poruchu. 2.2.1.4. V prípade poruchy časti prevodu prevádzkovej brzdy musia byť splnené nasledujúce podmienky: 2.2.1.4.1. Pri aktivovaní ovládača prevádzkového brzdenia musí byť ešte brzdený dostatočný počet kolies nezávisle od zaťaženia vozidla. 2.2.1.4.2. Tieto kolesá musia byť zvolené tak, aby zvyšný účinok systému prevádzkového brzdenia spĺňal ustanovenie bodu 2.1.4 prílohy II. 2.2.1.4.3. Vyššie uvedené požiadavky však neplatia pre ťahače návesov, ak je prevod systému prevádzkového brzdenia návesu nezávislý od prevodu systému prevádzkového brzdenia ťahača. 2.2.1.5. Ak sa používa energia iná než je svalová energia vodiča, stačí použiť jeden zdroj tejto inej energie (hydraulické čerpadlo, vzduchový kompresor atď.), ale pohon zariadenia, ktoré je týmto zdrojom, musí byť čo najspoľahlivejší. 2.2.1.5.1. V prípade poruchy ktorejkoľvek časti prevodu brzdových zariadení vozidla musí zostať zabezpečená dodávka energie do tejto časti, ktorá nie je ovplyvnená poruchou, ak je to potrebné na zastavenie vozidla s účinkom predpísaným na zostávajúci brzdiaci účinok a/alebo na núdzové brzdenie. Táto podmienka musí byť zabezpečená zariadeniami, ktoré môžu byť u stojaceho vozidla ľahko uvedené do činnosti, alebo musí byť zabezpečená automatickými zariadeniami. 2.2.1.5.2. Okrem toho zásobníky, ktoré sú za týmto zariadením, musia byť také, aby v prípade poruchy dodávky energie po štyroch plných zdvihoch ovládača prevádzkového brzdenia, za podmienok stanovených v bode 1.2 časti A a B prílohy IV, bolo pri piatom zdvihu ešte možné zastaviť vozidlo s účinkom predpísaným na núdzové brzdenie. 2.2.1.5.3. U hydraulických brzdových zariadení s akumulovanou energiou sa však môžu tieto podmienky pokladať za splnené, pokiaľ sú splnené požiadavky bodu 1.2.2 časti C prílohy IV. 2.2.1.6. Požiadavky bodov 2.2.1.2, 2.2.1.4 a 2.2.1.5 musia byť splnené bez použitia akékoľvek automatického zariadenia takého druhu, aby jeho neúčinnosť nemohla byť spozorovaná preto, že diely, ktoré sú normálne v kľudovej polohe, by sa aktivovali len pri poruche brzdového systému. 2.2.1.7. Systém prevádzkového brzdenia musí pôsobiť na všetky kolesá vozidla. 2.2.1.8. Účinok systému prevádzkového brzdenia musí byť správne rozdelený na nápravy. V prípade vozidiel s viac než dvoma nápravami a pri preprave nákladu s veľmi malou hmotnosťou sa za predpokladu, že vozidlo spĺňa všetky požiadavky na účinnosť bŕzd stanovené v prílohe II, môže brzdná sila niektorých náprav zmenšiť automaticky až na nulu, aby sa zamedzilo blokovaniu kolies alebo tvoreniu sklovitého povrchu na brzdovom obložení. 2.2.1.9. Účinok systému prevádzkového brzdenia musí byť rozdelený medzi kolesá tej istej nápravy symetricky vzhľadom na pozdĺžnu strednú rovinu vozidla. 2.2.1.10. Systém prevádzkového brzdenia a systém parkovacieho brzdenia musí pôsobiť na brzdné plochy trvalo pripojené ku kolesám komponentmi, ktoré sú dostatočne pevné. Žiadna brzdná plocha nesmie byť odpojiteľná od kolies; v prípade systému prevádzkového a núdzového brzdenia je však takéto odpojenie brzdných plôch povolené za predpokladu, že je len chvíľkové, napr. pri radení prevodových stupňov, a že oba brzdové systémy pracujú s predpísanou účinnosťou. Okrem toho je také odpojenie povolené v prípade systému parkovacieho brzdenia za predpokladu, že je ovládané výhradne vodičom z jeho miesta sedadla systémom, ktorý sa nemôže aktivovať vplyvom netesnosti ( 6 ). 2.2.1.11. Opotrebovanie bŕzd sa musí ľahko kompenzovať ručným alebo automatickým nastavovacím systémom. Okrem toho musí mať ovládač a časti prevodu a bŕzd rezervu zdvihu a prípadne vhodné prostriedky kompenzácie, ktoré po zahriatí bŕzd alebo po určitom stupni opotrebovania brzdového obloženia zabezpečia brzdný účinok bez toho, aby bolo potrebné ihneď vykonať nastavenie. 2.2.1.11.1. Nastavenie opotrebovania musí byť automatické pri prevádzkových brzdách. Montáž automatických nastavovacích zariadení je však voliteľná pri terénnych vozidlách kategórie N2 a N3 a pri zadných brzdách vozidiel kategórie M1 a N1. Automatické nastavovacie zariadenia musia byť také, aby po zahriatí, po ktorom nasleduje ochladenie bŕzd, bolo stále ešte zabezpečené účinné brzdenie. Najmä vozidlo musí zostať schopné normálnej prevádzky po testoch vykonaných podľa bodu 1.3 (test typu I) prílohy II a bodu 1.4 (test typu II) alebo bodu 1.6 (test typu III) prílohy II. 2.2.1.11.2. Opotrebovanie obloženia prevádzkových bŕzd sa musí dať ľahko skontrolovať zvonka alebo zospodu vozidla len s použitím náradia alebo vybavenia dodávaného bežne s vozidlom, napr. vhodnými kontrolnými otvormi alebo inými prostriedkami. Ako alternatívy sú povolené akustické alebo optické zariadenia signalizujúce vodičovi sediacemu na svojom sedadle, že je potrebné vymeniť obloženie. Demontáž predných a/alebo zadných kolies na tento účel je prípustná iba pri vozidlách kategórií M1 a N1. 2.2.1.12. Pri hydraulických brzdových systémov: 2.2.1.12.1. Plniace otvory kvapalinových nádržiek musia byť ľahko prístupné; okrem toho musia byť zásobníky obsahujúce kvapalinu vyrobené tak, aby umožňovali ľahkú kontrolu hladiny zásobovacej kvapaliny bez toho, aby ich bolo potrebné otvoriť. Ak nie je splnená táto posledná podmienka, výstražný signál musí upozorniť vodiča na pokles zásoby kvapaliny na úroveň, ktorá môže spôsobiť zlyhanie brzdového systému. Vodič musí mať možnosť ľahko skontrolovať správnu funkciu tohto signálu. 2.2.1.12.2. Porucha časti systému hydraulického prevodu musí byť vodičovi signalizovaná zariadením obsahujúcim červené kontrolné svetlo, ktoré sa rozsvieti ihneď po tom, čo je ovládač uvedený do činnosti a svieti tak dlho, pokiaľ porucha trvá a vypínač zapaľovania je v polohe „on“ (chod). Je však povolené zariadenie obsahujúce červené kontrolné svetlo, ktoré sa rozsvieti vtedy, keď hladina kvapaliny v zásobníkoch klesne pod hodnotu špecifikovanú výrobcom. Kontrolné svetlo musí byť viditeľné pri dennom svetle; správna činnosť svetla musí byť vodičom ľahko kontrolovateľná z jeho sedadla. Porucha komponentu zariadenia nesmie byť príčinou úplnej straty účinnosti príslušného brzdového systému. 2.2.1.12.3. Druh kvapaliny, ktorú je nutné použiť v brzdových systémoch s hydraulickým prevodom, musí byť udaný podľa normy ISO 9128-1987. Príslušný symbol podľa obrázka 1 alebo 2 sa nezmazateľným spôsobom pripevní na viditeľnom mieste vo vzdialenosti do 100 mm od plniacich otvorov zásobníkov kvapaliny, výrobca môže doplniť ďalšie informácie. 2.2.1.13. Každé vozidlo, ktoré je vybavené prevádzkovou brzdou uvádzanou do činnosti energiou zo zásobníka energie, musí byť vybavené v prípade, že sa nedá dosiahnuť touto brzdou účinok predpísaný na núdzové brzdenie bez energie zo zásobníka, výstražným zariadením – okrem prípadného namontovaného manometra – ktoré opticky alebo akusticky signalizuje, keď hladina energie v ktorejkoľvek časti systému klesne na hodnotu, pri ktorej bez doplňovania zásobníka a bez ohľadu na zaťaženie vozidla je ešte možné po štyroch plných zdvihoch ovládača prevádzkovej brzdy dosiahnuť pri piatom zdvihu účinok predpísaný na núdzové brzdenie (pričom prevod prevádzkovej brzdy funguje normálne a brzdy sú nastavené na čo možno najmenší zdvih). Výstražné zariadenie musí byť zapojené priamo a trvalým spôsobom do okruhu. Ak motor pracuje v normálnych prevádzkových podmienkach a na brzdovom zariadení nie je závada, výstražné zariadenie nesmie dávať signál, s výnimkou doby potrebnej na doplnenie zásobníka/-ov energie po naštartovaní motora. 2.2.1.13.1. V prípade vozidiel, ktoré sa považujú za vozidlá spĺňajúce len požiadavky bodu 2.2.1.5.1 vzhľadom k tomu, že spĺňajú požiadavky bodu 1.2.2. časti C prílohy IV, výstražné zariadenie musí však okrem optického zariadenia obsahovať aj akustické zariadenie. Tieto zariadenia nemusia byť v činnosti súčasne za predpokladu, že obe spĺňajú vyššie uvedené požiadavky a že akustický signál sa neaktivuje skôr než optický signál. 2.2.1.13.2. Toto akustické zariadenie môže byť vyradené z činnosti pri použití parkovacej brzdy a/alebo podľa voľby výrobcu, ak je vo vozidle s automatickou prevodovkou páka predvoľby v polohe „parkovanie“. 2.2.1.14. Bez ujmy na požiadavky bodu 2.1.2.3., ak je pre funkciu niektorej z brzdových sústav nevyhnutný prídavný zdroj energie, musí byť zásoba energie taká, aby v prípade zastavenia motora alebo v prípade poruchy pohonu zdroja energie účinok brzdenia za predpísaných podmienok stačil na zastavenie vozidla. Okrem toho, ak je svalové pôsobenie vodiča na parkovací brzdový systém posilňovaný pomocným zariadením, musí byť uvedenie do činnosti parkovacieho brzdového systému zabezpečené v prípade poruchy posilovacieho zariadenia, ak je to nutné, i využitím zásoby energie nezávislej od tej, ktorá normálne zabezpečuje toto posilnenie. Táto zásoba energie môže byť zásobou energie určenou na parkovací brzdový systém. Výraz „uvedenie do činnosti“ zahŕňa i odbrzdenie. 2.2.1.15. V prípade motorových vozidiel, za ktoré je povolené pripájať prípojné vozidlo vybavené brzdou ovládanou vodičom ťažného vozidla, musí byť prevádzkový brzdový systém ťažného vozidla vybavený zariadením konštruovaným tak, aby v prípade zlyhania brzdového systému prípojného vozidla alebo v prípade prerušenia pneumatického spojenia (alebo iného typu použitého spojenia) medzi ťažným vozidlom a jeho prípojným vozidlom muselo byť ešte možné brzdiť ťažné vozidlo s účinkom predpísaným na núdzové brzdenie; podľa predpisu sa toto zariadenie musí nachádzať na ťažnom vozidle ( 7 ). 2.2.1.16. Vedľajšie spotrebiče musia byť zásobované energiou tak, aby sa pri ich činnosti mohol dosiahnuť účinok predpísanej hodnoty aj v prípade poškodenia zdroja energie a aby nemohla činnosť týchto vedľajších spotrebičov spôsobiť pokles zásoby energie plniacej brzdovej sústavy pod úroveň uvedenú v bode 2.2.1.13. 2.2.1.17. Ak prípojné vozidlo patrí do kategórie O3 alebo O4, typ prevádzkového brzdového systému musí byť priebežný alebo polopriebežný. 2.2.1.18. V prípade vozidiel, ktoré môžu ťahať prípojné vozidlo patriace do kategórie O3 a O4, musia jeho brzdové systémy spĺňať nasledujúce podmienky: 2.2.1.18.1. Ak sa núdzový brzdový systém ťažného vozidla uvedie do činnosti, musí byť zabezpečené aj odstupňované brzdenie prípojného vozidla. 2.2.1.18.2. V prípade poruchy prevádzkového brzdového systému ťažného vozidla, ak je tento systém tvorený najmenej dvoma nezávislými časťami, časť alebo časti, ktoré nie sú ovplyvnené touto poruchou, musia byť schopné uviesť do činnosti úplne alebo čiastočne brzdy prípojného vozidla. Toto brzdenie musí byť odstupňovateľné; ak sa táto činnosť zabezpečí ventilom, ktorý je normálne v kľudovej polohe, potom sa použitie takého ventilu povoľuje len v prípade, že vodič bez použitia náradia môže ľahko overiť jeho správnu funkciu buď z kabíny, alebo zvonku. 2.2.1.18.3. V prípade prerušenia alebo netesnosti jedného z potrubia pneumatického spojenia (alebo iného typu spojenia) musí mať vodič napriek tomu možnosť uviesť úplne alebo čiastočne do činnosti brzdy prípojného vozidla, a to buď ovládačom prevádzkovej brzdy, alebo ovládačom núdzovej brzdy alebo ovládačom parkovacej brzdy, pokiaľ toto prerušenie alebo netesnosť automaticky nevyvolá brzdenie prípojného vozidla s účinkom predpísaným v bode 2.2.3 prílohy II. 2.2.1.18.4. V prípade systému s dvojhadicovým spojovacím pneumatickým potrubím sa ustanovenia bodu 2.2.1.18.3 považujú za splnené, ak sú splnené nasledujúce podmienky: 2.2.1.18.4.1. Keď sa vykoná plný zdvih určeného ovládača brzdy uvedeného v bode 2.2.1.18.3, tlak v plniacej vetve spojovacieho potrubia musí poklesnúť na hodnotu 1,5 bar v priebehu dvoch sekúnd. 2.2.1.18.4.2. Keď sa vyprázdňuje plniaca vetva spojovacieho potrubia rýchlosťou minimálne 1 bar/s, automatické brzdenie prípojného vozidla musí začať skôr, než tlak v plniacej vetve spojovacieho potrubia poklesne na hodnotu 2 bar. 2.2.1.19. Nasledujúce typy vozidiel musia spĺňať požiadavky testu typu IIA opísané v bode 1.5 prílohy II namiesto požiadaviek testu typu II opísaných v bode 1.4 prílohy II: — medzimestské autobusy a diaľkové autobusy kategórie M3 — motorové vozidlá kategórie N3, ktoré môžu ťahať prípojné vozidlá kategórie O4. Ak maximálna hmotnosť tohto vozidla presahuje 26 000 kilogramov, testovacia hmotnosť sa obmedzí na 26 000 kilogramov, alebo ak hmotnosť nenaloženého vozidla presahuje 26 000 kilogramov, pri výpočte sa berie do úvahy táto hmotnosť. 2.2.1.20. V prípade motorového vozidla vybaveného na ťahanie prívesov s elektrickými brzdovými systémami musia byť splnené nasledujúce požiadavky: 2.2.1.20.1. Zariadenie na dodávku elektrickej energie motorového vozidla (generátor a batérie) musí mať dostatočnú kapacitu na napájanie elektrického brzdového systému. S motorom bežiacim pri voľnobežných otáčkach odporučených výrobcom a so všetkým elektrickým príslušenstvom, ktoré výrobca dodáva ako štandardné vybavenie a ktoré je zapnuté, nesmie napätie v elektrických obvodoch pri maximálnej spotrebe prúdu v elektrickom brzdovom systéme (15 A) poklesnúť pod 9,6 V, pričom sa táto hodnota meria v mieste pripojenia. V elektrických obvodoch nesmie nastať skrat ani v prípade preťaženia. 2.2.1.20.2. V prípade poruchy prevádzkového brzdového systému motorového vozidla, keď sa tento systém skladá z najmenej dvoch od seba nezávislých jednotiek, jednotka alebo jednotky, ktoré nie sú ovplyvnené poruchou, musia byť schopné čiastočne alebo úplne uviesť do činnosti brzdy prívesu. 2.2.1.20.3. Použitie spínača brzdových svetiel a obvodu na aktiváciu brzdových svetiel je povolené len vtedy, keď vedenie elektrických bŕzd zapojené paralelne s brzdovým svetlom a spínač a okruh brzdových svetiel znesú toto preťaženie. 2.2.1.21. V prípade pneumatického prevádzkového brzdového systému obsahujúceho dve alebo viacej nezávislých častí, akýkoľvek unikajúci vzduch medzi týmito časťami v ovládači alebo za ním musí byť nepretržite vypúšťaný do ovzdušia. 2.2.1.22. Motorové vozidlá kategórie M2, M3, N2 a N3 s maximálne štyrmi nápravami musia byť vybavené protiblokovacími systémami kategórie 1 podľa požiadaviek prílohy X. 2.2.1.23. Ak motorové vozidlá neuvedené v bode 2.2.1.22 sú vybavené protiblokovacími systémami, musia spĺňať požiadavky prílohy X. 2.2.1.24. V prípade motorových vozidiel určených na ťahanie prípojných vozidiel kategórie O3 alebo O4 sa môže prevádzkový brzdový systém prípojného vozidla ovládať len zároveň s prevádzkovým, núdzovým alebo parkovacím brzdovým systémom ťažného vozidla. 2.2.1.25. Motorové vozidlá určené na ťahanie prípojného vozidla vybaveného protiblokovacím zariadením s výnimkou vozidiel kategórie M1 a N1 musia byť vybavené samostatným optickým výstražným zariadením na protiblokovací systém prípojného vozidla, ktoré spĺňa požiadavky bodov 4.1, 4.2 a 4.3 prílohy X. Musia byť vybavené aj špeciálnym elektrickým konektorom na protiblokovacie systémy prípojných vozidiel podľa bodu 4.4 prílohy X tejto smernice. 2.2.1.26. Motorové vozidlá kategórie M1 môžu byť vybavené náhradnými kolesami/pneumatikami na dočasné používanie za predpokladu, že spĺňajú požiadavky prílohy XIII. 2.2.2. Vozidlá kategórie O 2.2.2.1. Prípojné vozidlá kategórie O1 nemusia byť vybavené prevádzkovým brzdovým systémom, ak je však prípojné vozidlo tejto kategórie vybavené prevádzkovým brzdovým systémom, tento systém musí spĺňať tie isté požiadavky ako vozidlá kategórie O2. 2.2.2.2. Každé prípojné vozidlo kategórie O2 musí byť vybavené typom prevádzkového brzdového systému, ktorý musí byť priebežný, polopriebežný alebo nájazdový. Posledne uvedený typ je prípustný len na prípojné vozidlá iné než návesy. Je však povolený elektrický brzdový systém, ktorý spĺňa požiadavky prílohy XI. 2.2.2.3. Prípojné vozidla kategórie O3 a O4 musia byť vybavené prevádzkovým brzdovým systémom priebežného alebo polopriebežného typu. 2.2.2.4. Prevádzkový brzdový systém musí pôsobiť na všetky kolesá prípojného vozidla. 2.2.2.5. Účinok prevádzkového brzdového systému musí byť primerane rozdelený medzi nápravy. 2.2.2.6. Účinok každého prevádzkového brzdového systému musí byť rozdelený medzi kolesá tej istej nápravy symetricky vzhľadom k pozdĺžnej strednej rovine vozidla. 2.2.2.7. Brzdné plochy potrebné na dosiahnutie predpísaného účinku musia byť trvalo pripojené ku kolesám, a to napevno alebo komponentmi, ktoré nie sú náchylné na poruchy. 2.2.2.8. Opotrebenie bŕzd sa musí dať ľahko kompenzovať ručným alebo automatickým nastavením. Okrem toho musí mať ovládač a komponenty prevodu a bŕzd rezervu zdvihu a pokiaľ je to potrebné, vhodné zariadenie na jej kompenzáciu také, aby po zahriatí bŕzd alebo po určitom stupni opotrebovania obloženia bol zabezpečený brzdný účinok bez toho, aby bolo nutné okamžité nastavenie. 2.2.2.8.1. Nastavovanie opotrebovania musí byť automatické pri prevádzkových brzdách. Montáž automatických nastavovacích zariadení je však voliteľná pri vozidlách kategórie O1 a O2. Automatické nastavovacie zariadenia musia byť také, aby po zahriatí, po ktorom nasleduje ochladenie bŕzd, bolo ešte stále zabezpečené účinné brzdenie. Najmä vozidlo musí zostať schopné normálnej prevádzky po testoch vykonaných podľa bodu 1.3 (test typu I) prílohy II a bodu 1.6 (test typu III) prílohy II. 2.2.2.8.2. Opotrebenie obloženia prevádzkových bŕzd sa musí dať ľahko skontrolovať zvonka alebo zospodu vozidla len s použitím náradia alebo vybavenia dodávaného bežne s vozidlom; napr. vhodnými kontrolnými otvormi alebo inými prostriedkami. 2.2.2.9. Brzdové systémy musia byť také, aby v prípade prerušenia spojovacieho zariadenia za jazdy bolo automaticky zabezpečené zastavenie prípojného vozidla. Táto požiadavka však neplatí na prívesy s maximálnou hmotnosťou nepresahujúcou 1,5 tony za predpokladu, že okrem spojovacieho zariadenia sú prípojné vozidlá vybavené ešte sekundárnym spojovacím zariadením (reťazou, lanom atď.), ktoré by v prípade prerušenia hlavného spojovacieho zariadenia mohlo zabrániť, aby sa oje dotklo zeme a zaistilo určité zvyškové riadenie prívesu. 2.2.2.10. Na každom prípojnom vozidle, ktoré musí byť vybavené prevádzkovým brzdovým systémom, musí byť zabezpečené parkovacie brzdenie, a to dokonca aj na prípojných vozidlách oddelených od ťažného vozidla. Parkovací brzdový systém musí byť však možné uviesť do činnosti osobou stojacou na zemi; u prípojných vozidiel určených na prepravu osôb musí byť však možné uviesť túto brzdu do činnosti zvnútra prípojného vozidla. Výraz „uvedenie do činnosti“ zahŕňa i odbrzdenie. 2.2.2.11. Ak je prípojné vozidlo vybavené zariadením umožňujúcim vyradiť z činnosti vzduchové ovládanie brzdového systému iného než je parkovací brzdový systém, musí byť toto zariadenie konštruované a vyrábané tak, aby bolo nútene uvedené do „kľudovej“ polohy najneskôr pri opätovnom obnovení dodávky stlačeného vzduchu do prípojného vozidla. 2.2.2.12. Prípojné vozidlá kategórie O3 a O4 vybavené systémom s dvojhadicovým pneumatickým spojovacím potrubím musia spĺňať podmienky stanovené v bode 2.2.1.18.3. 2.2.2.13. Prípojné vozidla kategórie O3 a O4 musia byť vybavené protiblokovacími systémami spĺňajúcimi požiadavky prílohy X. 2.2.2.14. Ak nie sú prípojné vozidla kategórie O3 a O4 uvedené v bode 2.2.2.13 vybavené protiblokovacími systémami, musia spĺňať požiadavky prílohy X. 2.2.2.15. Vedľajšie spotrebiče musia byť zásobované energiou tak, aby pri ich činnosti sa v zásobníku/-och prevádzkového brzdenia udržiaval tlak na hodnote aspoň 80 % minimálneho tlaku, ktorý musí dodávať ťažné vozidlo podľa bodu 3.1.2.2 dodatku k prílohe II. 2.2.2.15.1. V prípade poruchy alebo úniku energie z vedľajších spotrebičov alebo z ktorýchkoľvek pripojených potrubí musí mať súčet brzdných síl pôsobiacich na obvode brzdených kolies hodnotu aspoň 80% hodnoty predpísanej na príslušné prípojné vozidlo podľa bodu 2.2.1.2.1 prílohy II. Tam, kde takáto porucha alebo únik ovplyvní ovládací signál k špeciálnemu zariadeniu uvedenému v bode 6 dodatku k prílohe II, však platia požiadavky na brzdné účinky podľa tohto bodu.